Op mod 100 taxaer har her til morgen kørt i optog i Indre By i København for at demonstrere mod taxaloven.

Dermed har de københavnske morgenpendlere haft en lidt længere rejsetid, da taxaerne har spærret morgentrafikken.

Det oplyser vagtchef hos Københavns Politi Henrik Stormer til Ritzau.

Han fortæller, at demonstrationen var anmeldt til at foregå i tidsrummet mellem klokken 08 og 10.

Taxaerne kørte ved Industriens Hus på H.C. Andersens Boulevard, Stormgade og Christiansborg.

- De laver en runde i Indre By, siger Henrik Stormer til Ritzau.

En time efter, at demonstrationen startede, var taxaerne dog væk igen, fortæller vagtchefen.

Presset på indtjeningen

En af de utilfredse taxachauffører er Jasin Amiti. Han har kørt taxa i et år, men har svært ved at få økonomien til at hænge sammen.

- Den nye taxalov er totalt forfejlet fra politikernes side. Vi er gået ned i løn. Vi har ikke fået flere ture, og vi har ikke fået løst de problemer, den essentielt var udtænkt til at løse for os.

- Der er kommet for mange biler på gaden. Der bliver givet rabatter til højre og venstre. Det truer vores job og erhverv, siger han til DR Nyheder.

Den nye taxilovgivningen trådte i kraft den 1. januar 2018. Lovgivningen åbner gradvist op for, at flere kan få tilladelse til at køre taxa. I 2020 vil der ikke længere være en begrænsning på antallet af tilladelser.

Mens demonstrationen stod på, var der demonstrationsledere i gule veste på gaden. De dirigerede trafikken, så den gled stille og roligt.

Politiet blev opmærksom på demonstrationen søndag, da det fik en anmeldelse om den.